Úradný vestník 201 E , 18/08/2005 S. 0113 - 0114



P6_TA(2004)0063 Vol'ba Komisie (uznesenie) Uznesenie Európskeho parlamentu o voľbe novej Komisie Európsky parlament, - so zreteľom na hlasovanie z 22. júla 2004, ktorým bol pán Barroso zvolený za predsedu Komisie, - so zreteľom na vyhlásenia zvoleného predsedu Komisie pred Európskym parlamentom v júli 2004 a dňa 26. a 27. októbra 2004, ako aj pred Konferenciu predsedov dňa 21. októbra 2004 a 5. novembra 2004, - so zreteľom na písomné a ústne vyhlásenia, ktoré podal každý z dezignovaných komisárov v priebehu vypočutí, ktoré organizovali parlamentné výbory a na hodnotenie týchto kandidátov zo strany predsedov výborov po vypočutiach, - so zreteľom na rozhodnutie zvoleného predsedu Komisie Barrosa z 27. októbra 2004, ktoré nasledovalo po vyhodnotení vypočutí a rozprave v Európskom parlamente, o stiahnutí novej Komisie navrhnutej Parlamentu, - so zreteľom na oficiálne prednesenie návrhu na novú Komisiu zo strany zvoleného predsedu Komisie dňa 5. novembra 2004 pred Konferenciou predsedov a na jeho vyhlásenie pred Európskym parlamentom zo 17. novembra 2004, - so zreteľom na ďalšie vypočutia, ktoré sa konali v dňoch 15. a 16. novembra 2004 pred parlamentnými výbormi a na hodnotenia dezignovaných komisárov, ktoré nasledovali po týchto vypočutiach, - so zreteľom na súčasnú rámcovú dohodu o vzťahoch medzi Európskym parlamentom a Komisiou, ktorú schválila Konferencia predsedov dňa 29. júna 2000, - so zreteľom na článok 214 Zmluvy o ES, - so zreteľom na Zmluvu zakladajúcu Ústavu pre Európu, - so zreteľom na článok 99 a článok 103 rokovacieho poriadku, A. keďže článok 213 ods. 1 zmluvy stanovuje, že Komisia sa skladá z členov "vyberaných podľa celkových schopností a poskytujúcich záruku úplnej nezávislosti"; B. keďže pre Komisiu je podstatné, aby bola schopná slúžiť spoločnému záujmu Európskej únie vzhľadom na úlohy, ktoré pred nami stoja a s cieľom vytvoriť z Európy vedúceho činiteľa v celosvetovom meradle, ktorý bude podporovať mier, bezpečnosť a zdravý hospodársky a sociálny rozvoj; C. keďže v tejto súvislosti sú kľúčové prvky pre získanie dôvery európskych občanov nezávislosť, prístup neuprednostňujúci národné záujmy, nestrannosť, plné rešpektovanie hodnôt a cieľov EÚ a neprítomnosť konfliktu záujmov; D. keďže Parlament upozornil na rôzne obavy v súvislosti s niektorými kandidátmi na komisára a vyjadril svoje sklamanie nad nedostatkom vecných a odborných znalostí, ktorý sa prejavil u niektorých kandidátov; 1. víta demokratickú a právnu platnosť schvaľovacieho procesu a zásadný príspevok, ktorým tento proces prispieva k vytváraniu dobrých pracovných vzťahov medzi Komisiou a Parlamentom, potrebných pre Úniu; 2. víta kroky, ktoré uskutočnil zvolený predseda Barroso pri predstavovaní svojho nového tímu dňa 4. novembra 2004; ľutuje však, že sa doteraz nedospelo k žiadnemu zásadnému riešeniu možných problémov, týkajúcich sa konfliktu záujmov; žiada preto, aby sa naliehavo prijali kroky na podrobné vymedzenie postupov, podľa ktorých sa bude uplatňovať kódex správania; 3. očakáva, že konkrétne záväzky, ktoré vyjadril zvolený predseda Barroso počas plenárnej schôdze dňa 26. októbra 2004, pokiaľ ide o aktívnu ochranu a presadzovanie základných práv, rovnakých príležitostí a boja proti diskriminácii zo strany jeho Komisie, bude nová Komisia plne uskutočňovať a bude dôsledne sledovať ich uplatňovanie; 4. žiada, aby rámcová dohoda medzi Európskym parlamentom a Komisiou, ktorá upravuje bilatelárne vzťahy týchto dvoch inštitúcií, bola čo najskôr prehodnotená a aktualizovaná na základe záväzkov, ktoré v mene novej Komisie vyjadril jej zvolený predseda, pán Barroso; 5. s ohľadom na tieto záväzky žiada, aby sa do uvedenej dohody začlenili tieto body: a) pokiaľ Parlament hlasuje o vyslovení nedôvery (na základe politickej podpory pre toto stanovisko, po vecnej aj formálnej stránke) jednému z členov Komisie, predseda Komisie dôkladne zváži, či požiada tohto člena o odstúpenie; predseda buď požiada tohto člena, aby odstúpil, alebo odôvodní pred Parlamentom svoje rozhodnutie tak neurobiť; b) v prípade odstúpenia nepredstúpi náhradný komisár oficiálne pred Parlament alebo Radu, kým sa jeho vymenovanie nepotvrdí bežným parlamentným postupom (vypočutie a hlasovanie v pléne); c) pokiaľ predseda Komisie zmení rozdelenie rezortov v rámci Komisie počas jej funkčného obdobia, na dotknutých komisárov sa bude vzťahovať rovnaký postup; d) predseda Komisie bude plne zodpovedný za zistenie konfliktu záujmov, pre ktorý nemôže komisár vykonávať svoju funkciu; rovnako bude predseda zodpovedný za všetky následné kroky v takejto situácii vykonané; e) Komisia vypracuje viacročný pracovný program Únie v úzkej spolupráci a koordinácii s Európskym parlamentom a jeho orgánmi; f) prioritou komisárov bude zaistenie prítomnosti Komisie na plenárnych zasadaniach a schôdzach výborov Európskeho parlamentu; dohodlo sa, že Komisia bude o svojich rozhodnutiach, návrhoch a podnetoch informovať Európsky parlament okamžite, najlepšie na plenárnej zasadaniach; g) v rámci prebiehajúceho dialógu s Európskym parlamentom nadviaže predseda Komisie a podpredseda zodpovedný za medziinštitucionálne vzťahy pravidelné kontakty s Konferenciou predsedov a bude ich udržiavať; h) záväzok začať činnosť v danej veci, pokiaľ Parlament požiada Komisiu, aby predložila legislatívny návrh podľa článku 192 zmluvy; v každom prípade Komisia pravidelne informuje Európsky parlament o činnosti, ktorú má v úmysle podniknúť na základe pozícií prijatých Parlamentom, najmä vtedy, ak Komisia nemá v úmysle na ne nadviazať; i) prehodnotenie nariadenia (ES) č. 1049/2001 [1], týkajúceho sa prístupu verejnosti k dokumentom, s cieľom vymedziť lepšie pravidlá pre transparentnosť prípravnej legislatívnej práce, komitológiu a uplatňovanie právnych predpisov EÚ v členských štátoch a pre dôverné dokumenty; j) kódex správania komisárov bude zaslaný Európskemu parlamentu na vyjadrenie stanoviska, ktoré sa vezme do úvahy; k) Komisia podnikne všetky nevyhnutné kroky, aby zaistila lepšiu informovanosť Európskeho parlamentu o právnych predpisoch Európskej únie a o medzinárodných dohodách, hneď ako sa začne ich prerokovávanie; 6. poveruje svojho predsedu, aby toto uznesenie postúpil Rade a novej Komisii. [1] Ú. v. ES L 145, 31.5.2001, s. 43. --------------------------------------------------